b'\n_START_ARTICLE_\nPraznik \xc4\x8di\xc5\xa1\xc4\x8denja grobov\n_START_SECTION_\nIzvor\n_START_PARAGRAPH_\nO izvoru kitajskega praznika \xc4\x8di\xc5\xa1\xc4\x8denja grobov obstajata dve legendi. Prva se nana\xc5\xa1a na praznik mrzle hrane (\xe5\xaf\x92\xe9\xa3\x9f\xe7\xaf\x80/\xe5\xaf\x92\xe9\xa3\x9f\xe8\x8a\x82; pinyin: H\xc3\xa1nsh\xc3\xad ji\xc3\xa9), ki je v \xc4\x8dasu dinastij Song (960-1279) in Yuan (1271-1368) postopoma izgubil samostojnost in postal le del praznika \xc4\x8di\xc5\xa1\xc4\x8denja grobov. Legenda govori, da naj bi v obdobju Pomladi in jeseni (771-476) \xc5\xbeivel zvest uradnik Jie Zitui (\xe4\xbb\x8b\xe5\xad\x90\xe6\x8e\xa8). Skrbel je za vojvoda Wena dr\xc5\xbeave Jin (\xe6\x99\x89\xe6\x96\x87\xe5\x85\xac/\xe6\x99\x8b\xe6\x96\x87\xe5\x85\xac), ki je svoje otro\xc5\xa1tvo zaradi lastne varnosti moral pre\xc5\xbeivljati v izgnanstvu. Neko\xc4\x8d ko sta bila \xc5\xbee dolgo brez hrane, je Jie Zitui od\xc5\xa1el v skrit koti\xc4\x8dek in si odrezal del lastnega stegna, s katerim je nato nahranil svojega varovanca. Ko je vojvoda izvedel, kaj je storil, mu je obljubil veliko nagrado. Vojvoda Wen je kasneje zavladal dr\xc5\xbeavi Jin in iz neznanega razloga pozabil na obljubljeno nagrado, Jie Zitui pa se je upokojil in skupaj s svojo mamo od\xc5\xa1el \xc5\xbeivet na neko odmaknjeno goro. Vojvoda se je \xc4\x8dez nekaj let spomnil svojega zvestega slu\xc5\xbeabnika. Sramoval se je, ker mu je pozabil dodeliti nagrado, zato je poslal nekaj odposlancev, da bi na\xc5\xa1li Jie Zituia. Ker so se le-ti na dvor vrnili brez uspeha, se je vladar odlo\xc4\x8dil poslu\xc5\xa1ati nasvet svojih ministrov in dal zanetiti po\xc5\xbear na gori, kjer je prebival Jie Zitui. Prepri\xc4\x8dan je bil namre\xc4\x8d, da bo Jie Zitui zaradi ognja moral priti iz svojega skrivali\xc5\xa1\xc4\x8da. Vendar je to povzro\xc4\x8dilo le, da sta Jie Zitui in njegovova mama v po\xc5\xbearu umrla. Vojvoda je nato ukazal, da odslej na ta dan nih\xc4\x8de ne sme netiti ognja, kar je pomenilo, da se je jedlo le mrzlo hrano. Dan se je posledi\xc4\x8dno imenoval praznik mrzle hrane, ki mu je takoj naslednji dan sledil praznik \xc4\x8di\xc5\xa1\xc4\x8denja grobov._NEWLINE_Druga legenda govori o Liu Bangu (\xe5\x8a\x89\xe9\x82\xa6/\xe5\x88\x98\xe9\x82\xa6), ki je bolje poznan kot prvi cesar dinastije Han (206 pr. n. \xc5\xa1t. - 220 n. \xc5\xa1t.). Zaradi vojskovanja je bil veliko let zdoma. Ko se je kon\xc4\x8dno vrnil domov, se je hotel pokloniti pokojnemu o\xc4\x8detu in mami, vendar ni mogel najti njunega groba. Liu Bang je u\xc5\xbealo\xc5\xa1\xc4\x8den vzel v roke list papirja in ga raztrgal na drobne ko\xc5\xa1\xc4\x8dke, nato je v molitvi poprosil du\xc5\xa1i svojih star\xc5\xa1ev, naj zapiha veter in listi\xc4\x8de odnese na vrh njunega groba. Veter je v odgovor zares zapihal in Liu Bang je na\xc5\xa1el grob svojih star\xc5\xa1ev. Od takrat dalje je za grob skrbno skrbel, da je bil \xc4\x8dist in urejen ter da se ni razrasel plevel. V spomin na \xc4\x8dude\xc5\xbe je vsako leto na ta dan opravil obred darovanja prednikom (\xe7\xa5\xad\xe7\xa5\x96; pinyin: j\xc3\xacz\xc7\x94). S\xc4\x8dasoma so ga za\xc4\x8deli posnemati \xc5\xa1e drugi ljudje in na ta dan darovali prednikom ter grobove krasili s ko\xc5\xa1\xc4\x8dki papirja._NEWLINE_Zgodovinsko praznik izvira iz ekstravagantnih in nepredstavljivo dragih obredov, ki so jih cesarji, pomembnej\xc5\xa1i uradniki in veleposestniki izvajali na grobovih svojih prednikov. V okviru obredov so svoje prednike prosili za uspe\xc5\xa1nost dr\xc5\xbeave, mir in dobro letino. Cesar Xuanzong je leta 732 v obdobju dinastije Tang to potratnost omejil na en dan. Uradni obredi so se lahko izvajali le \xc5\xa1e na prvi dan petega son\xc4\x8dnega obdobja imenovanega qingming. Ta dan je spo\xc5\xa1toval tako vi\xc5\xa1ji sloj, kot tudi navadni ljudje.\n_START_SECTION_\nUrejanje groba in darovanje prednikom\n_START_PARAGRAPH_\nUrejanje groba in njegove okolice je najpomembnej\xc5\xa1e opravilo na dan praznika. Najprej s povr\xc5\xa1ine groba odstranijo plevel in obri\xc5\xa1ejo nagrobnik. \xc4\x8ce je potrebno, opravijo \xc5\xa1e manj\xc5\xa1a popravila groba. Nato grob prekrijejo s plastjo sve\xc5\xbee zemlje in na vrh polo\xc5\xbeijo vrbine veje, sve\xc5\xbee ali umetne ro\xc5\xbee in ponekod petbarvni papir, ki ga obte\xc5\xbeijo s sprijetimi ko\xc5\xa1\xc4\x8dki zemlje ali manj\xc5\xa1imi kamni, kar spominja na legendo o Liu Bangu in ka\xc5\xbee na to, da grob ni zapu\xc5\xa1\xc4\x8den. Nekatere dru\xc5\xbeine v bli\xc5\xbeini posadijo tudi vrbova drevesa._NEWLINE_Ko je grob urejen, se za\xc4\x8dne obred darovanja prednikom. Pred grob namestijo kadilne pal\xc4\x8dke, ki jih nato pri\xc5\xbegejo. Darujejo hrano, ki jo je pokojnik imel najraje, in papirnat denar (\xe9\x87\x91\xe7\xb4\x99/\xe9\x87\x91\xe7\xba\xb8; pinyin: j\xc4\xabnzh\xc7\x90). Le-ta se \xc5\xbege, medtem ko se dru\xc5\xbeinski \xc4\x8dlani poklonijo svojim prednikom.\n_START_SECTION_\nVrbove veje\n_START_PARAGRAPH_\nV \xc4\x8dasu okoli praznika \xc4\x8di\xc5\xa1\xc4\x8denja grobov nekateri ljudje s seboj nosijo mehke vrbine veje, name\xc5\xa1\xc4\x8dajo pa jih tudi na ograje in vhodna vrata, kar naj bi jih obvarovalo pred zlemi duhovi. Verovanje v nadnaravne sposobnosti vrbinih vej izvira iz budizma. Bodhisattva Guanyin, ki je na Kitajskem zelo priljubljena, je ve\xc4\x8dkrat upodobljena skupaj z vazo vrbovih vej, s \xc4\x8dimer naj bi odganjala demone.\n_START_SECTION_\nSpomladanski izlet\n_START_PARAGRAPH_\nNekatere dru\xc5\xbeine imajo po obredu darovanja prednikom v okolici groba piknik ali pa se odpravijo na spomladanski izlet. Praznik \xc4\x8di\xc5\xa1\xc4\x8denja grobov je zaradi tega znan tudi kot praznik pohajanja v zelenju (\xe8\xb8\x8f\xe9\x9d\x92\xe7\xaf\x80/\xe8\xb8\x8f\xe9\x9d\x92\xe8\x8a\x82; pinyin: T\xc3\xa0q\xc4\xabngji\xc3\xa9). Na tem kraj\xc5\xa1em izletu, naj bi ljudje u\xc5\xbeivali v spomladanskem cvetenju dreves in ro\xc5\xbe, kar simbolizira za\xc4\x8detek obdobja, ko se dvignejo temperature in bodo ljudje ve\xc4\x8d svojega \xc4\x8dasa pre\xc5\xbeiveli na prostem. Praznik torej naznanja tudi prihod pomladi.\n_START_SECTION_\nSpu\xc5\xa1\xc4\x8danje papirnatih zmajev\n_START_PARAGRAPH_\nSpu\xc5\xa1\xc4\x8danje papirnatih zmajev je priljubljena aktivnost v \xc4\x8dasu praznika \xc4\x8di\xc5\xa1\xc4\x8denja grobov. Spu\xc5\xa1\xc4\x8dajo jih tako \xc4\x8dez dan kot tudi na ve\xc4\x8der. Zve\xc4\x8der na papirnate zmaje in vrvice, s katerimi jih nadzorujejo, prive\xc5\xbeejo majne lampijon\xc4\x8dke. Ko zmaje spu\xc5\xa1\xc4\x8dajo \xc4\x8dez dan, pa jim med letom prere\xc5\xbeejo vrvico in jih spustijo, da prosto jadrajo. To naj bi posamezniku, ki je vrvico prerezal, prineslo sre\xc4\x8do in ga ozdravilo bolezni.\n_START_SECTION_\nHrana\n_START_PARAGRAPH_\nIz spo\xc5\xa1tovanja tradicije praznika mrzle hrane ljudje ponekod \xc5\xa1e danes na ta dan ne jedo tople, sve\xc5\xbee pripravljene hrane. Ve\xc4\x8dinoma tradicionalne jedi zna\xc4\x8dilne za praznik \xc4\x8di\xc5\xa1\xc4\x8denja grobov pripravijo en ali dva dni prej. Pomemben del pa predstavlja tudi najljub\xc5\xa1a hrana posameznega pokojnika, ki se ga njegova dru\xc5\xbeina spominja. Na praznik se tradicionalno je sladke zelene ri\xc5\xbeeve kroglice (\xe9\x9d\x92\xe5\x9c\x98/\xe9\x9d\x92\xe5\x9b\xa2; pinyin: q\xc4\xabngtu\xc3\xa1n), torto qingming (\xe6\x92\x92\xe5\xad\x90; pinyin: s\xc4\x81zi ali \xe5\xaf\x92\xe5\x85\xb7; pinyin: h\xc3\xa1nj\xc3\xb9), pol\xc5\xbee na qingming\xc5\xa1ki na\xc4\x8din in ka\xc5\xa1o z listi breskve.\n_START_SECTION_\nModerni trendi\n_START_PARAGRAPH_\nZaradi raz\xc5\xa1irjenosti kitajske kulture po svetu, so si posamezne navade med seboj zelo razli\xc4\x8dne. Kljub temu da je vse bolj priljubljeno upepeljevanje pokojnikov, dru\xc5\xbeine ohranjajo tradicijo. Daritve opravljajo kar na doma\xc4\x8dih oltar\xc4\x8dkih prednikov in polagajo vence na kapelice raznih bo\xc5\xbeanstev._NEWLINE_Ker morajo nekatere dru\xc5\xbeine pripotovati od zelo dale\xc4\x8d, da lahko opravijo obred \xc4\x8di\xc5\xa1\xc4\x8denja grobov prednikov, nekateri obrede opravijo pred ali po dejanskem prazniku \xc4\x8di\xc5\xa1\xc4\x8denja grobov. V\xc4\x8dasih pa obreda niti ne izvede cela dru\xc5\xbeina, temve\xc4\x8d samo nekaj sorodnikov, ki simboli\xc4\x8dno predstavljajo \xc5\xa1e ostale \xc4\x8dlane dru\xc5\xbeine._NEWLINE_Moderni trendi se odra\xc5\xbeajo tudi na zna\xc4\x8dilnem obrednem papirju, ki se \xc5\xbege v \xc4\x8dasu darovanja prednikom. Ta ne simbolizira ve\xc4\x8d le denarja, temve\xc4\x8d tudi luksuzne avtomobili, elektronske izdelke (mobiteli, ra\xc4\x8dunalniki, televizije itd.) in celo ekstravagantne vile. Uveljavila pa se je tudi okolju prijaznej\xc5\xa1a navada \xc5\xbeganja posebnih papirnatih ban\xc4\x8dnih kartic kot tudi virtualno \xc5\xbeganje denarja na spletu.\n_START_SECTION_\nFilmi\n_START_PARAGRAPH_\nKubo and the Two Strings'